**ΦΥΛΛΟ ΕΡΓΑΣΙΑΣ 19**

**ΟΝΟΜΑΤΕΠΩΝΥΜΟ:**

**ΤΑΞΗ:Γ…**

 **ΝΕΟΕΛΛΗΝΙΚΗ ΓΛΩΣΣΑ Γ’ ΓΥΜΝΑΣΙΟΥ**

 **7η ΕΝΟΤΗΤΑ**

**Λίγη θεωρία**

**Δευτερεύουσες αποτελεσματικές επιρρηματικές προτάσεις**

Δηλώνουν ποιο είναι το αποτέλεσμα της πρότασης που προσδιορίζεται και εισάγονται με τους παρακάτω συνδέσμους ή εκφράσεις :

**Ώστε, Ώστε να , Που,Για να, να ( = ώστε να )**

Λειτουργούν ως επιρρηματικοί προσδιορισμοί του αποτελέσματος .

Κινείται πολύ αθόρυβα, **ώστε να μη γίνεται εύκολα αντιληπτός**.

Ήταν τόσο εγωιστής, **που προκαλούσε την ομαδική δυσφορία της παρέας .**

**ΠΡΟΣΟΧΗ : ο σύνδεσμος ώστε στην αρχή περιόδου ή ημιπεριόδου εισάγει κύρια πρόταση :**

Ακούστηκε το κορνάρισμα του αυτοκινήτου και το γάβγισμα του σκύλου · **ώστε είχαν γυρίσει από τις διακοπές .**

## Βλ. και Συντακτικό της Ν. Ελληνικής, Α-Β-Γ Γυμνασίου, ΟΕΔΒ , σελ.142-143 και 146-147

**Δραστηριότητα 1 5’**

 Στις επόμενες περιόδους να συμπληρώσετε τα κενά και βρείτε το είδος και το συντακτικό ρόλο όλων των δευτερευουσών προτάσεων:

 1. Πέρασα άσχημα· ώστε δεν πρόκειται να ξανάρθω και να υποστώ τα ίδια .

2. Δε νομίζω ότι είναι τόσο ανόητος, για να δεχτεί αυτούς τους επαχθείς όρους .

 3. Είναι τόσο ευαίσθητη,----------------------------------------------------------------------------------.

 4. Η θλίψη για την τραγωδία του τον έκανε κι έγινε κακεντρεχής με τους άλλους . 5. Το λάθος σου στο διαγώνισμα δεν είναι τόσο σπουδαίο , ---------------------------------- ---------------------------------------------------------------------------------------------------------------------

6. Δεν είναι αφελής, ν’ αποκαλύψει τις ραδιουργίες του .

7. Προσβλήθηκε τόσο από τη συμπεριφορά του εργοδότη του, ώστε παραιτήθηκε αμέσως, παρόλο που ήξερε πολύ καλά ότι δεν επρόκειτο να βρει εύκολα ανάλογη θέση .

**Δραστηριότητα 2 5’**

 Να μετατρέψετε την κύρια πρόταση σε αποτελεσματική και τη δευτερεύουσα αιτιολογική σε κύρια (προσπαθήστε να διαφοροποιείτε τους συνδέσμους εισαγωγής κάθε φορά ) :

Π.χ. Επειδή είναι πολύ έξυπνος, περνάει τα μαθήματα με λίγο διάβασμα Είναι πολύ έξυπνος, ώστε περνάει τα μαθήματα με λίγο διάβασμα

Α. Επειδή έχει πολλή ζέστη σήμερα, σκέπτομαι τη μετακόμισή μας στο εξοχικό --------------------------------------------------------------------------------------------------------------------------

Β. Αφού μάταια έψαξε για δουλειά τόσον καιρό, τελικά αναζήτησε την τύχη του εκτός Ελλάδας ---------------------------------------------------------------------------------------------------------------------------

 Γ. Εγκατέλειψε τις σπουδές του στα Μαθηματικά, γιατί τον κέρδισε η μουσική ---------------------------------------------------------------------------------------------------------------------------

Α. ΟΙ ΕΝΑΝΤΙΩΜΑΤΙΚΕΣ Φανερώνουν ισχυρή αντίθεση προς εκείνο που δηλώνει η πρόταση που προσδιορίζεται , το οποίο και θεωρείται πραγματικό : Ενώ δεν έχει και σπουδαίες γνώσεις , κάνει πολύ καλά τη δουλειά του Και που του μίλησα , πάλι δε με αναγνώρισε Εισάγονται με τους συνδέσμους : Αν και, ενώ, μολονότι, μόλο που, και που, που και ας κ.λ.π.

Β. ΟΙ ΠΑΡΑΧΩΡΗΤΙΚΕΣ Φανερώνουν εναντίωση προς αυτό που δηλώνει η πρόταση που προσδιορίζεται , το οποίο όμως δε θεωρείται πραγματικό, αλλά ενδεχόμενο ή και αδύνατο :

α. Και αν ακόμη δεχτείς τους όρους τους, πρέπει να διατυπώσεις τις αντιρρήσεις σου . ( Και αν ακόμη δεχτείς : παραχώρηση του ομιλητή σε σχέση με αυτό που πιστεύει . πρέπει να … αντιρρήσεις σου : ενδεχόμενο ή αδύνατο .)

β. Δε μ’ επισκέφθηκες ποτέ, ας ήταν και για λίγο Εισάγονται με τους συνδέσμους: και, αν , και να , που να, να, ας …και Λειτουργούν ως επιρρηματικοί προσδιορισμοί της εναντίωσης / παραχώρησης .

**Δραστηριότητα 3 5’**

 Στις επόμενες περιόδους να βρείτε το είδος και το συντακτικό ρόλο όλων των δευτερευουσών προτάσεων:

1. Αν και προσπάθησε πολύ, τελικά δεν τα κατάφερε.

2. Εγώ δεν θα υποχωρήσω, και να με απολύσουν.

3. Μολονότι τού φέρθηκα ευγενικά, εκείνος εξακολουθούσε να είναι εχθρικός απέναντί μου .

 4. Τα μόνα που αγαπούσε ήταν τα αδέλφια του, κι ας τα έβλεπε μια φορά το χρόνο .

 5. Παρόλο που ζει τόσα χρόνια στην Αγγλία, δεν κατάφερε να μάθει καλά τη γλώσσα .

6. Και δίπλα σου να ήμουν, πάλι δε θα μπορούσα να σε βοηθήσω.

 7. Που να μ’ έδιωχναν, εγώ θα έκανα το σωστό και το δίκαιο.

**Δραστηριότητα 4 5’**

Να μετατρέψετε σε εναντιωματικές τις υπογραμμισμένες προτάσεις ή προσδιορισμούς ( αλλάζετε τρόπο εισαγωγής κάθε φορά ) : Π.χ. Πέρασα όλο το απόγευμα προσπαθώντας , όμως δεν έλυσα την άσκηση Μολονότι πέρασα όλο το απόγευμα προσπαθώντας, δεν έλυσα την άσκηση

Την πλήρωσε όλη η τάξη, χωρίς να φταίνε οι περισσότεροι

→

 Σύρθηκα στη διαδήλωση, παρά τις διαφωνίες μου →

 Παλεύοντας θαρραλέα με την ασθένεια τόσα χρόνια, τελικά κατέθεσε τα όπλα →

Δούλευα πολλά χρόνια για την εταιρεία αυτή, εντούτοις εξαναγκάστηκα σε παραίτηση →

 Στεναχωρήθηκε πολύ, όμως δεν αντέδρασε →

Έχοντας πολλά χρόνια να δω τις παλιές μου συμμαθήτριες, ωστόσο τις αναγνώρισα όλες →

**Δραστηριότητα για το** 

**Μαριάννα Τζιαντζή, *Αναζητώντας την «ωραία και υγιή περηφάνια»***

 *Στην Ελλάδα οι μαθητές των μουσικών σχολείων βγήκαν στο δρόμο,*

*όμως κάπου αλλού, χάρη στη μουσική, οι νέοι ξεφεύγουν από το δρόμο.*

Παράξενες συμπτώσεις παρατηρούνται ανάμεσα στον τηλεοπτικό και τον πραγματικό κόσμο. Την Τετάρτη, στην αργία των Τριών Ιεραρχών, στην Αθήνα και τη Θεσσαλονίκη, εκατοντάδες μαθητές μουσικών και καλλιτεχνικών σχολείων βγήκαν στο δρόμο με τύμπανα, όμποε, φλάουτα, σαξόφωνα, τρομπέτες και άλλα όργανα και με αίτημα να μη μαραζώσουν, να παραμείνουν ζωντανά τα σχολεία τους. Το ίδιο βράδυ, στον «Εξάντα» (ΝΕΤ) του Γιώργου Αυγερόπουλου, μάθαμε για τα 370.000 παιδιά, εφήβους και νέους της Βενεζουέλας που ξέφυγαν από το δρόμο, τις συμμορίες, τα ναρκωτικά και την πορνεία χάρη στη μουσική, συμμετέχοντας στις 285 νεανικές-παιδικές και στις 30 επαγγελματικές ορχήστρες κλασικής μουσικής που λειτουργούν σήμερα σε αυτή τη χώρα. «Βία, ένταση, ταλαιπωρία, οξύτατες αντιπαραθέσεις»: οι λέξεις αυτές κυριαρχούν στα δελτία ειδήσεων, όμως πίσω από τα συμπτώματα υπάρχει και η αιτία, δηλαδή η κρίση, η φτώχεια και ο φόβος της φτώχειας.

Στα μπάριος, τις παραγκουπόλεις του Καράκας, ζουν τα περισσότερα παιδιά του El Sistema, ενός προγράμματος που ξεκίνησε το 1975 από έναν καθηγητή μουσικής και οικονομολόγο, τον Jose Antonio Abreu. Έντεκα παιδιά συμμετείχαν στην πρώτη πρόβα, όμως έκτοτε οι «πυρήνες» του Εl Sistema πολλαπλασιάζονται με αστρική ταχύτητα καθώς πολλοί μαθητές γίνονται με τη σειρά τους δάσκαλοι.

Ο νεαρός μαέστρος Γκουστάβο Ντουνταμέλ (παιδί του El Sistema) διευθύνει σε ένα μπάριο του Καράκας, πρωτεύουσας της Βενεζουέλας

«Φτώχεια δεν είναι μόνο η έλλειψη τροφής και στέγης», λέει σήμερα ο Abreu. «Φτώχεια είναι η εγκατάλειψη και η ανωνυμία… Με το που παίρνει ένα παιδί ένα μουσικό όργανο, ένα βιολί στα χέρια του, παύει να είναι φτωχό… το βιολί οδηγεί σ’ ένα δρόμο αυξανόμενου πνευματικού πλούτου… Η μουσική προσφέρει στα παιδιά αυτοεκτίμηση, μια ωραία και υγιή περηφάνια που σε βγάζει από τη φτώχεια».

Η υψηλών προδιαγραφών μουσική αγωγή δεν είναι κατάλοιπο της εποχής που ξοδεύαμε περισσότερα από όσα παράγαμε. Είναι και προϋπόθεση για να βγούμε από τη «μέσα κρίση». Το ντοκιμαντέρ του Γιώργου Αυγερόπουλου, με τίτλο «El Sistema: Σώζοντας ζωές» δεν μιλούσε μόνο για τη Βενεζουέλα, που σήμερα συγκαταλέγεται στις «μεγάλες μουσικές δυνάμεις του κόσμου». Μιλούσε για την ελπίδα και τη νεότητα, για την ομορφιά της ζωής… για ό,τι βλέπουμε να συντρίβεται σήμερα γύρω μας.

Αυτή την «ωραία και υγιή περηφάνια» δεν τη χρειάζονται μόνο οι νέοι της Βενεζουέλας. Τη χρειαζόμαστε όλοι. Η τέχνη είναι ένας από τους δρόμους που οδηγούν στον πραγματικό «πλούτο των εθνών» και όταν ο δρόμος αυτός στενεύει, όπως συμβαίνει με τη δημόσια μουσική παιδεία στον τόπο μας, όταν ο πολιτισμός συγκαταλέγεται στα πρώτα θύματα της κρίσης, η βία και η αποκτήνωση θα γιγαντώνονται.

(πηγή: [Η ΚΑΘΗΜΕΡΙΝΗ](https://www.kathimerini.gr/733723/opinion/epikairothta/arxeio-monimes-sthles/anazhtwntas-thn-wraia-kai-ygih-perhfania), “Εικονογράφημα”, 2-2-2013)

Αφού διαβάσετε το παραπάνω κείμενο, να απαντήσετε στις ερωτήσεις που ακολουθούν:

1. Ποιο ήταν το αίτημα των μαθητών μουσικών και καλλιτεχνικών σχολείων στην Ελλάδα;
2. Τι παρουσιάζει το ντοκιμαντέρ «El Sistema: Σώζοντας ζωές» του Γιώργου Αυγερόπουλου;
3. Ποια είναι η άποψη του Abreu για το τι σημαίνει φτώχεια;
4. Πώς βοηθά η μουσική τους νέους της Βενεζουέλας, σύμφωνα με το κείμενο;
5. Ποιο μήνυμα μεταφέρει η φράση «η τέχνη είναι ένας από τους δρόμους που οδηγούν στον πραγματικό “πλούτο των εθνών”»;